recursal/SuperWikiNEXT-32B huggingface dataset:
הנרי פונדה כטום ג'ואד בסרט "ענבי זעם", 1940.
**טום ג'ואד** (באנגלית: **Tom Joad**) הוא דמות ספרותית, בנה השני של משפחת ג'ואד וגיבור הספר "ענבי זעם" מאת ג'ון סטיינבק. בסרט המועמד לאוסקר שהופק על פי הספר ב-1940 גילם את דמותו השחקן הנרי פונדה והיה מועמד עליו לפרס אוסקר לשחקן הטוב ביותר לאותה שנה.

הדמות
-----

טום ג'ואד, יליד אוקלהומה היה מעורב בקטטה, שיריבו נהרג בה, כארבע שנים לפני תחילת אירוע הספר "ענבי זעם". הוא נשפט לשבע שנים בכלא בעוון הריגה, אך שוחרר על-תנאי והגיע לבית משפחתו בעוד מועד להצטרף אליהם ערב צאתם לדרך הארוכה לקליפורניה. על אף שתנאי שחרורו אסרו עליו לצאת מן המדינה, והוא נאלץ לעבור את הגבול המדיני בהסתר, איננו מוכן להיפרד ממשפחתו. בהמשך הופך טום למנהיג המשפחה ולמשענתה, אך נאלץ להפרד מעליה לאחר שנקם את רצח המטיף ומנהיג השביתה ג'ים קייסי ונאלץ לשוב ולהסתתר.

קיימים מספר הרמזים המקשרים בין דמותו של טום למשה רבנו, הוא הרג אדם, יצא לגלות ושב על מנת להוביל את משפחתו המורחבת (שבה 12 נפשות, כמניין שבטי ישראל) אל הארץ המובטחת.

תשובתו של טום לאמו, בשעה שהוא יוצא לקראת חיים של מנהיג פועלים, מפי הנרי פונדה בסרט (בנסיבות שונות מעט מאלה מאלה שבספר), היא אחד מציטוטי הפרדה הנודעים בקולנוע, הייתה מועמדת לרשימת "100 סרטים... 100 ציטוטים" של מכון הסרטים האמריקאי ומוזכרת ברשימות רבות אחרות:

> 
> אני אהיה מסביב בחושך. אני אהיה בכל מקום - איפה שלא תסתכלי. בכל מקום שמתנהל מאבק להאכיל את הרעבים, שם אהיה. בכל מקום שבו שוטר מכה מישהו, שם אהיה... וכאשר אנשינו יאכלו מפרי אדמתם ויגיעו אל המנוחה ואל הנחלה - אז, שם אהיה.
> 
> 
> 
> — ג'ון סטיינבק, **ענבי זעם**, הוצאת ידיעות ספרים 2010, עמוד 561. עברית:גרשון גירון
> 

דמותו של טום ג'ואד דורגה במקום ה-12 (כגיבור) ברשימת "מאה שנים... 100 גיבורים ונבלים" של מכון הסרטים האמריקאי ב-2003‏.

בתרבות
------

וודי גאת'רי כתב ב-1960 שיר בשם "טום ג'ואד", כסמל למאבק באי צדק חברתי.

בשנת 1995 כתב ברוס ספרינגסטין את השיר "הרוח של טום ג'ואד" וכלל אותו באלבום באותו שם. ספרינגסטין ביצע את השיר בין היתר כחלק מקמפיין הבחירות של ברק אובמה במסגרת הבחירות לנשיאות ארצות הברית 2008. להקת רייג' אגיינסט דה מאשין חידשה את השיר.

אתר אינטרנט לשלום וצדק חברתי קרא לעצמו http://www.tomjoad.org.

קישורים חיצוניים
----------------

* ניתוח דמות ספרותית (באנגלית)

הערות שוליים
------------

1. ↑  ג'ון סטיינבק, **ענבי זעם**, הוצאת ידיעות ספרים 2010, הערות שוליים בעמודים 136, 142
2. ↑  למשל: Fictional Farewells, The speech of Tom Joad
3. ↑  100 YEARS…100 HEROES & VILLAINS
4. ↑  Tom Joad Words and Music by Woody Guthrie
5. ↑  The Ghost Of Tom Joad Bruce Springsteen
**טלוויזיה במיטבה** הייתה תוכנית בידור קומית סאטירית ישראלית בהנחיית דודו ארז ובהשתתפות שחר חסון ואבי אטינגר, אשר שודרה בקשת בערוץ 2. התוכנית סיכמה את שבוע השידורים בטלוויזיה, באמצעות הקרנת קטעים משעשעים מהערוצים השונים, מערכונים מתוסרטים בהשתתפות כוכבי טלוויזיה מהעבר וההווה, קטעי אנימציה מקוריים, פרודיות על פרסומות וקדימונים, ואירוח כוכבי טלוויזיה הרלוונטיים לשבוע השידורים.

התוכנית עלתה לשידור ב-7 בינואר 2011 ושודרה במשך 14 שבועות, כאשר ב-29 באפריל 2011 שודרה התוכנית האחרונה.

ישנם בתוכנית אזכורים רבים לתוכנית זמן מיסטיקה שמשודרת בערוץ 10, כשבתוכנית הסיום שתי ההפקות אף שיתפו פעולה יחדיו, במערכון שצולם באולפן הטלוויזיה המקורי של התוכנית.

מקורות
------

התוכנית הייתה תולדה של התוכנית "לילה בכיף" ששודרה בערוץ ביפ, בכיכובם של דודו ארז, שחר חסון ואבי אטינגר, שהיוותה המשך ישיר לתוכנית "מהדורה מוגבלת", ששודרה אף היא בערוץ ביפ.

ספין אוף
--------

תולדה ישירה של התוכנית הייתה מיני-הסדרה הקומית "זהירות טלוויזיה" ששודרה בקשת בנובמבר 2011 והתרחשה כביכול מאחורי הקלעים של הפקת התוכנית טלוויזיה במיטבה.

ראו גם
------

* לילה בכיף
* מה נסגר?

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **לילה בכיף** |

* "טלוויזיה במיטבה", במיזם "אישים" לתיעוד היצירה הישראלית
* אתר התוכנית
* חגית גינצבורג, טלוויזיה במיטבה התוכנית הכי מצחיקה על המסך, עכבר העיר ‏12.3.2011
* איילה פנייבסקי, טלוויזיה בתוך טלוויזיה, עכבר העיר ‏16.6.2011
**עַבְדּוֹן בֶּן הִלֵּל** לפי המקרא, היה שופט בתקופת השופטים. עבדון נזכר בשלושה פסוקים בספר שופטים:

> 
> וַיִּשְׁפֹּט אַחֲרָיו אֶת יִשְׂרָאֵל עַבְדּוֹן בֶּן הִלֵּל הַפִּרְעָתוֹנִי. וַיְהִי לוֹ אַרְבָּעִים בָּנִים וּשְׁלֹשִׁים בְּנֵי בָנִים רֹכְבִים עַל שִׁבְעִים עֲיָרִם וַיִּשְׁפֹּט אֶת יִשְׂרָאֵל שְׁמֹנֶה שָׁנִים. וַיָּמָת עַבְדּוֹן בֶּן-הִלֵּל הַפִּרְעָתוֹנִי וַיִּקָּבֵר בְּפִרְעָתוֹן בְּאֶרֶץ אֶפְרַיִם בְּהַר הָעֲמָלֵקִי
> 
> 
> 
> — שופטים י"ב, יג-טו
> 

האויב שמולו נלחם עבדון, אם בכלל, אינו נזכר בפסוקים, ולכן אינו ידוע. עבדון שפט את ישראל שמונה שנים ונקבר בפרעתון, המזוהה על ידי החוקרים, עם הכפרים הפלסטינים פרע'תה ופרח'ה שבשומרון.

על פי הרב דוד הלל וינר, אין מדובר בשם יהודי כלל אלא בכינוי שמטרתו להדגיש את מעמדו של השופט בתור נציב העיר מטעם עם פולש כלשהו. לטענתו של וינר הר העמלקי, שמוזכר בהקשר של עבדון, הוא למעשה האזור הגבוה עליו יושבת העיר גזר שנכללה בתחום נחלתו של שבט אפרים, אולם לא נכבשה על ידי בני ישראל מידי העמלקים (הכנענים). לעניין שינוי שמה של גזר לפרעתון משיב וינר כי בעקבות מסע המלחמה שערך פרעה מרנפתח בארץ ישראל, אשר במהלכו נלכדה העיר (אירוע המוזכר במצבת ישראל), הוסב שמה לפרעתון מתוך כבוד לפרעה מרנפתח. מתוך הנחה זאת היה עבדון נתין מצרי (עבדון, על שם השעבוד למצרים) המופקד על גזר (המאבק של שבט אפרים בעמלק בניסיון להתנחל בעיר היה, כאמור, חלק מרכזי בפעולותיו של השבט).  

הנוכחות העמלקית בגזר נותרה אמנם גם לאחר כיבושה בידי מרנפתח (לטענתו של וינר המאבק בין העברים לעמלקים על השליטה בעיר נמשך עד לכיבושה בידי המצרים בתקופת מלכות שלמה וצירופה אל ממלכת ישראל), אולם לטענתו הצליח עבדון לבסס בעיר את שלטונו של שבט אפרים, דבר הנרמז בתיאור העיירים, שכן תיאור הרכבת צאצאיו של עבדון על גבי עיירים מדגישה את מעמדם בתור מנהיגים, בדומה למסופר בפרשת יאיר הגלעדי.

הערות שוליים
------------

1. ↑  ספר שופטים, פרק י"ב, פסוק י"ג
2. ↑  ספר יהושע, פרק ט"ז, פסוק י'  
ספר שופטים, פרק א', פסוק כ"ט
3. 1 2  דמויות בתנ"ך - עבדון בן הלל הפרעתוני
4. ↑  ספר מלכים א', פרק ט', פסוק ט"ז
5. ↑  ספר שופטים, פרק י', פסוק ד'

| תקופת השופטים |
| --- |
| שופטי ישראל | עתניאל בן קנז • אהוד בן גרא • שמגר בן ענת • דבורה הנביאה • גדעון בן יואש • תולע בן פואה • יאיר הגלעדי • יפתח הגלעדי • אבצן מבית לחם • אילון הזבולוני • עבדון בן הלל • שמשון • עלי הכהן • שמואל הנביא • יואל ואביה בני שמואל |  |
| דמויות בולטות נוספות | בני קיני • ברק בן אבינעם • יעל אשת חבר הקיני • אבימלך בן גדעון • יותם בן גדעון • פינחס בן אלעזר הכהן • אלקנה • חנה • פנינה • חפני ופינחס • אשת פינחס • מנוח • אשת מנוח • בת יפתח • משפחת אביעזר • יהונתן בן גרשום |
| דמויות במגילת רות | אלימלך • בעז • נעמי • רות • ערפה • מחלון וכליון |
| דמויות נוכריות בולטות | עגלון מלך מואב • יבין מלך חצור • סיסרא • דלילה • אם סיסרא • כושן רשעתים • זבח וצלמונע |
| אירועים | מלחמת סיסרא • שירת דבורה • פסל מיכה • פילגש בגבעה • מגילת רות |
| מקומות | גלגל • משכן שילה • נחלות שבטי ישראל • המצפה • מעברות הירדן • חרושת הגויים • קריית יערים • אלון מעוננים • אלון מוצב • תומר דבורה • בית אל • מרוז |
| עמים | שבעת העממים • כנען • פריזי • יבוסי • אמורי • חיווים • חתים • גרגשי • ארמים • מואב • עמון • עמלק • פלשתים • מדין • בני קדם |

|  |  |
| --- | --- |
| בקרת זהויות עריכת הנתון בוויקינתונים | 
* GND: 114721851X
* VIAF: 246151246510344130473
* WorldCat (עם VIAF): 246151246510344130473

 |
**טלאסקו חוסה סגוביה פרס** (בספרדית: **Telasco José Segovia Pérez**; נולד ב-2 באפריל 2003 בברקיסימטו שבוונצואלה) הוא כדורגלן ונצואלי המשחק בעמדת הקשר בקבוצת סמפדוריה מהסרייה א' ובנבחרת ונצואלה.

קריירת מועדונים
---------------

סגוביה גדל במחלקת הנוער של דפורטיבו לרה. הוא ערך 58 הופעות ליגה במדי הקבוצה הבוגרת של המועדון במסגרת ליגת העל הוונצואלית, בהן הבקיע ששה שערים.

ב-10 באוגוסט 2022 חתם סגוביה על חוזה לארבע שנים בסמפדוריה מהסרייה א'.

קריירה בינלאומית
----------------

ב-28 בינואר 2022 ערך סגוביה את הופעת הבכורה שלו בנבחרת ונצואלה, בניצחון 1–4 על נבחרת בוליביה במסגרת מוקדמות מונדיאל 2022.

נכלל בסגל נבחרת ונצואלה עד גיל 20 לטורניר אליפות אמריקה הדרומית עד גיל 20 בשנת 2023.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  Segovia joins Samp באתר הרשמי של סמפדוריה, 10 באוגוסט 2022 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"טלאסקו סגוביה"**.
**תומאס "טום" בוסייר** (באנגלית: **Thomas A. Bussiere**) הוא קצין בדרגת גנרל, המשרת כמפקד פיקוד התקיפה הגלובלית של חיל האוויר של ארצות הברית.

ביוגרפיה
--------

בוסייר סיים ב-1985 לימודי תואר ראשון בניהול מאוניברסיטת נורוויץ' בורמונט, אחת מהמכללות הצבאיות הוותיקות בארצות הברית. לאחר קורס טיס שירת כמדריך טיסה על מטוסי T-38 בבסיס חיל האוויר ויליאמס וכמדריך טיסה על מטוסי F-15E בבסיס חיל האוויר לנגלי. הוא השתתף באכיפת אזור אסור לטיסה בעיראק וב"מבצע לוחם עירני" ב-1994 בו הגיבו ארצות הברית ובעלות בריתה לתזוזת כוחות עיראקיים לכיוון כווית. בשנים 1996–1999 שימש כמדריך טיסה על מטוסי B-2 ספיריט בבסיס חיל האוויר ויטמן. הוא השתתף בהפצצות רבות במהלך מבצע כוח מאוחד ב-1999 ובאפריל אותה שנה הוביל מבנה של שני מטוסי B-2 במשימת הפצצה, לראשונה ללא חיפוי אוויר, כנגד מטרות ביוגוסלביה. על פועלו עוטר בצלב התעופה המצוינת.

ביוני 2004 מונה למפקד טייסת ההפצצה 325 ובספטמבר 2005 מונה למפקד טייסת ההפצצה 13, שתיהן טייסות B-2. ביולי 2007 מונה למפקד להק המבצעים 509 ובמאי 2009 מונה לסגן ראש מטה הכוח הבינלאומי בעיראק. לאחר מכן שימש עוזרו של מפקד פיקוד התקיפה הגלובלית. בדצמבר 2010 מונה למפקח הכללי של חיל האוויר.

ביוני 2012 מונה למפקד כנף ההפצצה 509 בבסיס ויטמן. ב-2014 מונה לסגן מפקד לענייני נשק גרעיני במטות המשולבים. באוקטובר 2016 מונה למפקד חיל האוויר השמיני של ארצות הברית.

באוגוסט 2018 קודם לדרגת לוטננט גנרל ומונה למפקד פיקוד אלסקה ומפקד חיל האוויר ה-11. באפריל 2020 מונה לסגן מפקד הפיקוד האסטרטגי של ארצות הברית.

בדצמבר 2022 הועלה לדרגת גנרל ומונה למפקד פיקוד התקיפה הגלובלית של חיל האוויר של ארצות הברית.

במהלך שירותו צבר מעל 3,400 שעות טיסה על מטוסי B-1 לנסר, T-38 טאלון, B-2 ספיריט ו-F-15.

בוסייר בעל תואר שני בלימודים אסטרטגיים ממכללת המלחמה של צבא ארצות הברית ובוגר קורס קצינים בכירים מהאוניברסיטה לביטחון לאומי.

קישורים חיצוניים
----------------

ויקישיתוף מדיה וקבצים בנושא **תומאס בוסייר** בוויקישיתוף
* ביוגרפיה באתר חיל האוויר של ארצות הברית

הערות שוליים
------------

1. ↑  why-the-b-2-is-such-a-badass-plane, פופולר מכניק, 13 בספטמבר 2021
**טלדיין טכנולוג'יס** (**Teledyne Technologies Inc**) הוא קונצרן תעשייתי שבסיסו העיקרי ממוקם בארצות הברית אך הוא כולל גם סניפים ברחבי העולם. הוא נוסד ב-1960 על-יד הנרי סינגלטון וג'ורג' קוזמטסקי.

היסטוריה
--------

טלדיין הייתה בתחילה חלק מאלגהני טכנולוג'יס אך התפצלה ממנה על מנת שהאחרונה תוכל להתרכז בעסקי הליבה שלה בתחומי ייצור פלדה ומתכות נדירות.

ב-1968 רכשה טלדיין את ראיין איירונאוטיקל בעבור 128 מיליון דולר, ושנה מאוחר יותר הפכה ראיין איירונאוטיקל לחברה-בת בשליטה מלאה של טלדיין.

בשלב מסוים עסקה טלדיין בתחומים שונים כגון ביטוח, מכשירים דנטליים (טלדיין ווטרפיק), ואווירונאוטיקה. כל שלושת העסקים התפצלו ממנה בהמשך: הראשונה כיוניטרין קורפוריישן, השנייה כווטרפיק קורפוריישן, והאחרונה (שהייתה פעם ראיין איירונאוטיקל העצמאית), נרכשה על ידי נורת'רופ גראמן ב-1999.

נכון ל-2007, עוסקות חברות הבת של טלדיין בעיקר בייצור רכיבים שונים בתחום האלקטרוניקה והאווירונאוטיקה.

קישורים חיצוניים
----------------

* 

* אתר האינטרנט הרשמי של טלדיין (באנגלית)

* מידע עסקי על חברת טלדיין באתרים Yahoo! Finance • MarketWatch • CNN Money • Bloomberg Business (באנגלית)
* טלדיין, בגוגל פיננסים

* טלדיין, באתר Crunchbase (באנגלית)
* טלדיין, באתר EDGAR של הודעות ל-SEC (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0634 4795

 |
**תומאס ברודי** (באנגלית: **Thomas Brodie**; 20 בנובמבר 1903 - 1 בספטמבר 1993) היה מייג'ור גנרל בצבא בריטניה אשר לחם במלחמת העולם השנייה ובמלחמת קוריאה.

ביוגרפיה
--------

### תחילת דרכו

ברודי נולד בעיר בלינגהאם, שבמחוז נורת'מברלנד. הוא למד באוניברסיטת דרהאם, ובשנת 1924 השלים תואר ראשון. ב-3 בפברואר 1926 התגייס לצבא בריטניה, והוצב כלוטננט שני ברגימנט צ'שר. במאי 1936 כבר החזיק בדרגת קפטן, ומונה לשליש הרגימנט. החל מספטמבר 1939 שימש כמדריך במכללה הצבאית המלכותית בסנדהרסט.

### קריירה צבאית

בשנתיים הראשונות של מלחמת העולם השנייה היה ברודי מדריך במכללה המלכותית, ובאפריל 1941 קודם לדרגת מייג'ור. ב-23 במרץ 1942 קודם לדרגת לוטננט קולונל, וקיבל פיקוד על הגדוד השני ברגימנט מנצ'סטר. ב-31 ביולי 1943 הועלה לדרגת קולונל, וב-6 בנובמבר של אותה שנה הועלה לדרגת בריגדיר וקיבל פיקוד על הבריגדה ה-14. הבריגדה שלו נשלחה להודו הבריטית ונלחמה שם בצבא היפני הקיסרי כחלק מהמערכה על בורמה. הבריגדה עברה אימון כבריגדת צ'ינדיטים בידי אורד צ'ארלס וינגייט, ונכללה במסגרת הדיוויזיה ה-3 שתחת פיקודו. הבריגדה השתתפה במבצע יום חמישי, וב-1 בנובמבר 1944 הפכה להיות הבריגדה האווירית ה-14. 

עם סיום המלחמה ב-1945 הוחזר חזרה לדרגת לוטננט קולונל, וב-22 במאי 1947 הועלה שוב לדרגת קולונל וקיבל פיקוד על הגדוד ה-1 ברגימנט צ'שר. בין 1947–1948 הוצב במנדט הבריטי, וניתנה לו דרגת מפקד במסדר האימפריה הבריטית. ב-1951 נשלח להילחם במלחמת קוריאה, וקיבל פיקוד על הבריגדה ה-29. הא השתתף בקרב השלישי על סיאול ובקרב על נהר אימג'יאן. על חלקו בקרבות לו ניתנו אלו אות השירות המצוין, וכן דרגת מפקד בלגיון ההצטיינות ושני כוכבי כסף מטעם ארצות הברית. ב-25 בספטמבר ניתנה לו דרגה זמנית של מייג'ור גנרל, וב-20 באוקטובר ניתנה לו דרגה קבועה של בריגדיר. עוד באותה שנה הוא קיבל פיקוד על הדיוויזיה ה-1 אשר בסיסה היה במזרח התיכון, וב-15 באוגוסט 1953 הפכה דרגת המייג'ור גנרל שלו לקבועה. ב-1 בינואר 1957 הוא פרש מהצבא.

### אחריתו

לאחר פרישתו היה ברודי חבר בקבוצת לחץ בעלת נטיות ימניות. הוא נפטר בביתו שבעיר בייסינגסטוק במחוז המפשייר ב-1 בספטמבר 1993 בגיל 89. 

ב-1938 הוא נישא לג'יין מרגרט צ'פמן ווקר, אשר ילדה לו שלושה בנים ובת. היא נפטרה ב-1992, שנה אחת לפניו.

קישורים חיצוניים
----------------

* תומאס ברודי באתר הגנרלים של מלחמת העולם השנייה (באנגלית)
**וִיקְטוּאַר טוֹמֶגָה דוֹגְבֶּה** (שם מלא בצרפתית: **Victoire Sidémého Dzidudu Dogbé Tomegah**; נולדה ב-23 בדצמבר 1959) היא פוליטיקאית טוגולזית, המכהנת כראש ממשלת טוגו מאז 28 בספטמבר 2020. היא האישה הראשונה שמכהנת בתפקיד.

לפני מינויה לראש הממשלה כיהנה טומגה דוגבה כשרה לפיתוח תרבות שורשית, עבודות יד, צעירים ונוער בממשלת קומי סלום קלאסו וכמנהלת הקבינט של הנשיא פור ניאסנגבה.

קריירה
------

בשנת 2008, בזמן שהייתה במשרד לתוכנית הפיתוח של האו"ם בבנין, ביקשו נשיא הרפובליקה פור ניאסנגבה וראש הממשלה ז'ילבר הונגבו מדוגבה טומא לנהל את התיק של השרה במשרד ראש הממשלה המופקדת על הפיתוח.

בשנת 2010, לאחר בחירתו מחדש של הנשיא פור ניאסנגבה, מונתה טומגה דוגבה לשרה לפיתוח תרבות שורשית, מלאכת הנוער והעסקת נוער בקדנציה השנייה של ז'ילבר הונגבו. היא שמרה על תפקידיה המיניסטריאלים גם בממשלה הראשונה של קווסי אהומיי-זונו בין השנים 2012–2013 והממשלה השנייה של אהומיי-זונו בשנים 2013–2015. לאחר הבחירות לנשיאות באפריל 2015, החליף קומי סלום קלאסו את אהומיי-זונו כראש ממשלה ב-5 ביוני 2015. קלאסו הקים את הקבינט שלו ב-28 ביוני 2015, בו טומגה דוגבה עדיין שמרה על המשרד לפיתוח תרבות שורשית, עבודות מלאכה, נוער ונוער.

טובא דוגבה מונתה לתפקיד ראש הממשלה ב-28 בספטמבר 2020 על ידי הנשיא פור ניאסנגבה לאחר התפטרותו של קומי סלום קלאסו.

קישורים חיצוניים
----------------

ויקישיתוף מדיה וקבצים בנושא **ויקטואר טומגה דוגבה** בוויקישיתוף

הערות שוליים
------------

1. ↑  Heath-Brown, Nick (2017). *The Statesman's Yearbook 2016: The Politics, Cultures and Economies of the World* (באנגלית). Springer. ISBN 9781349578238.
2. ↑  Martino, John (2013). *Worldwide Government Directory with Intergovernmental Organizations 2013* (באנגלית). CQ Press. p. 1505. ISBN 9781452299372.
3. ↑  "TOGO: Entourage de Faure Gnassingbé". *togosite.com*. 5 ביולי 2011. נבדק ב-6 בנובמבר 2017. `{{cite web}}`:  (עזרה)
4. ↑  "Journée internationale de la jeunesse: Mme Victoire Tomégah-Dogbé invite la jeunesse à prendre". iciLome.com. נבדק ב-6 בנובמבר 2017. `{{cite news}}`:  (עזרה)
**המופע של לולו** (באנגלית: **The Little Lulu Show**) היא סדרת טלוויזיה מצוירת אמריקאית-קנדית לילדים. הסדרה מתארת את קורותיה של הילדה לולו מופט, משפחתה וסביבתה הקרובה.

זוהי סדרת האנימציה השנייה המבוססת על קומיקס זה, חברת ניפון אולפני אנימציה הפיקה סדרת אנימה בשם "שמש קטנה" ששודרה בערוץ הראשון. בשנת 1998 שודרה התוכנית לראשונה בערוץ הילדים, כאשר את לולו דובבה בעונה הראשונה ענבל לורי ובעונה השנייה רעות יהב.

תקופת השידור המקורית
--------------------

הסדרה שודרה בארצות הברית בין ה-30 ביוני 1995 -21 בפברואר 1999 תחת השם: "The Little Lulu Show". בשנת 1998 יצא סרט הקולנוע הראשון של המופע של לולו, המתאר את תקופת ההתבגרות של לולו. מאוחר יותר היא שודרה בעברית.

עלילה
-----

התוכנית מספרת על ילדה קטנה, מצחיקה, משעשעת ושובבה בשם לולו מופט. לולו בעלת שיער ארוך, שחור ומתולתל שלרוב אסוף בקוקו גבוה, עיניים שחורות ותמיד לובשת שמלה אדומה.

במהלך הסדרה סובבים את לולו אנשים ומכרים כמו אימה הדאגנית, אביה העצלן, חברתה הטובה אנני, חברה הטוב טובי (המכונה "טובי השמן"), הילד העשיר ווילבר, אויבתה המושבעת והיפה גלוריה ואהובה של גלוריה (ואויבה של לולו), ניקולס. 

התוכנית מחולקת לשלושה סיפורים לכל תוכנית, זמן התוכנית הוא כחצי שעה וכל סיפור הוא כרבע שעה. בכל תחילת וסיום קטע לולו מציגה מופע סטנדאפ שבו היא מתבדחת על חשבון חבריה ועל המקרה שקרה או יקרה באותו הפרק. בנוסף ישנם סרטוני-ביניים קצרים ללא דיבור.

קישורים חיצוניים
----------------

* "המופע של לולו", במסד הנתונים הקולנועיים IMDb (באנגלית)
* "המופע של לולו", במסד הנתונים הקולנועיים KinoPoisk (ברוסית)
* המופע של לולו, במיזם "אישים" לתיעוד היצירה הישראלית
**CollegeHumor** הוא אתר קומדיה אמריקאי אשר משרדיו ממוקמים בעיר לוס אנג'לס שבמדינת קליפורניה. האתר נמצא כיום בבעלות חברת "IAC/InterActiveCorp". האתר כולל סרטוני וידאו מקוריים קומים ומאמרים שנוצרו על ידי צוות הכתיבה וההפקה שלו, בנוסף לקטעי וידאו, יש באתר תמונות, מאמרים וקישורים. הוא נוצר על ידי ג'וש אברמסון וריקי ואן ויין. האתר מפעיל גם ערוץ YouTube באותו שם ודפים ברשתות חברתיות שונות. התנועה באתר ממוצעים מעל 7 מיליון מבקרים ייחודיים חודשיים, על פי המדידה הישירה.

רבים מאנשי הצוות של האתר גם מפעילים את אתר האחות "**Dorkly**", המרכז בתוכו משחקי וידאו ופרודיות על משחקי וידאו ברוח של CollegeHumor.
CollegeHumor הפך לאתר ידוע בזכות התוכן הקומי המקורי שלו. האתר היה מועמד יחד עם רבים מהסרטונים שלו לפרס וובי בקטגוריית ההומור ובקטגוריות נוספות. בין הסרטונים הזוכים שלו נכללים "Pixar Intro Parody" עבור אנימציה הטוב ביותר, "Web Site Story" עבור הפרט קצר קצר או פרק, ו"ג'ייק ואמיר" עבור הסדרה הטובה ביותר.

בשנת 2014, שני החלקים שלהם הסרטון שלה "Furry Force" זכה בפרס "Ursa Major Award" עבור סדרת סרטוני הדרמה הטובה ביותר.

בשנת 2014, CollegeHumor דורג במקום ה-76 מתוך 100 בדרוג ערוצי הניו מדיה של האתר "NewMediaRockstars".

הקמה
----

האתר הוקם בדצמבר 1999 על ידי ג'וש אברמסון וריקי ואן ויין, בסיועו של היזם יעקב לאודוויק. אברמסון ואן-ויין למדו יחד בבית ספר תיכון בבולטימור שבמרילנד.

אברמסון אמר בראיון: "רצינו להתחיל עסק מבוסס פרסומות, כי אז היה שוק הפרסום די חם וראינו אנשים אחרים מפתחים אתרי אינטרנט שהיו פופולריים ועשו הרבה כסף". מטרתם הייתה ליצור אתר הומור שימשוך את אוכלוסיית הסטודנטים.
CollegeHumor, יחד עם חברת האם שלה, Connected Ventures, נרכשה על ידי IAC של בארי דילר באוגוסט 2006.

קישורים חיצוניים
----------------

ויקישיתוף מדיה וקבצים בנושא **CollegeHumor** בוויקישיתוף
* 

* אתר האינטרנט הרשמי של CollegeHumor (באנגלית)
* CollegeHumor, ברשת החברתית פייסבוק

* CollegeHumor, ברשת החברתית טוויטר

* CollegeHumor, ברשת החברתית אינסטגרם

* CollegeHumor, ברשת החברתית טיקטוק

* CollegeHumor, ברשת החברתית LinkedIn

* CollegeHumor, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: d218faef-8513-4a48-a726-5d03c3241866

 |
**שָאמָאץ** (בסרבית בכתב לטיני ובבוסנית: **Šamac**, בסרבית בכתב קירילי: **Шамац**; לפני מלחמת בוסניה – **בּוֹסָנְסְקִי שָאמָאץ**, במקורות בעברית גם: בּוֹסָנְסְקִי שָאמָאץ) היא עיירה השוכנת בצפון-מזרח רפובליקה סרפסקה אשר בבוסניה והרצגובינה.

היסטוריה
--------

היישוב נוסד ב-1862, עת נשלט האזור על ידי האימפריה העות'מאנית. לאחר המלחמה העות'מאנית-רוסית (1877–1878) קיבלה האימפריה האוסטרו-הונגרית חסות על חבל בוסניה וסיפחה אותו דה פקטו. ב-1908 סיפחו האוסטרו-הונגרים את האזור דה יורה.

לאחר מלחמת העולם הראשונה נכללה בוסנסקי שאמאץ בשטחי ממלכת יוגוסלביה. באפריל 1941, במהלך מלחמת העולם השנייה, פלשה גרמניה ליוגוסלביה והכניעה את צבאה תוך ימים אחדים. האזור הועבר לחזקת ממשלת הבובות של מדינת קרואטיה העצמאית שנשלטה על ידי האוסטאשה בהנהגת אנטה פאבליץ'. לאחר המלחמה נכללה העיירה בשטחי יוגוסלביה.

בראשית שנות ה-90 של המאה ה-20 החל תהליך התפרקותה האלים של יוגוסלביה. כחלק מהתהליך פרצה מלחמת בוסניה. במהלך המלחמה ביצעו בעיר מיליציות סרביות טיהור אתני של בוסניאקים ומוסלמים.

הקהילה היהודית
--------------

יהודים הגיעו לבוסנסקי שאמאץ בשלהי המאה ה-19 או בראשית המאה ה-20. הקהילה מנתה כמה עשרות נפשות. ב-1906 הוקם בית עלמין לקהילה. הקבורה האחרונה בבית העלמין הייתה ב-1941. לאחר כיבוש יוגוסלביה על ידי גרמניה הנאצית וכינון משטר האוסטאשה, הוחל ברדיפות יהודים. בני הקהילה גורשו למחנות ההשמדה ואיש לא ניצל. ב-1948 נבנה קו מסילת ברזל שחצה את בית העלמין. נכון ל-2009 ניתן היה לאתר את שרידיו. האתר שימש כמטמנה.

קישורים חיצוניים
----------------

* אתר האינטרנט הרשמי של שאמאץ

ויקישיתוף מדיה וקבצים בנושא **שאמאץ** בוויקישיתוף

הערות שוליים
------------

1. ↑  קהילת שאמאץ, באתר jewish cemetery project (באנגלית).
2. ↑  אתרי מורשת יהודית בבוסניה והרצגובינה, באתר אוניברסיטת סירקיוז, עמוד 22 (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007469756405171
* LCCN: n2002030520
* NKC: ge1100994
* VIAF: 138567579
* WorldCat (עם VIAF): 138567579

 |
רפי רוטר
**רפי רוטר** (1934 – 3 בספטמבר 1998) היה מנכ"ל הביטוח הלאומי ומכבי שירותי בריאות.

רוטר היה ב-1970 מנהל אגף המחקר והתכנון במוסד לביטוח לאומי ובשנת 1975 הוא כיהן כמשנה למנכ"ל המוסד. בסוף שנת 1976 הוא התמנה למנכ"ל המוסד לביטוח לאומי, בעקבות מעבר עמירם סיון לכהן כמנכ"ל משרד האוצר.

בתחילת פברואר 1982 ביקש בן-ציון רובין, סגן שר הרווחה מטעם תמ"י, לפטר את רוטר כדי למנות איש מטעמו בראש המוסד. כוונתו הושעתה על ידי מנחם בגין, אך בהמשך שנת 1982 הפיטורים יצאו אל הפועל בידי שר הרווחה מטעם תמ"י, אהרן אוזן. רוטר עבר לכהן כמנכ"ל מכבי שירותי בריאות, תפקיד שהוא מצא קרוב לעיסוקו הקודם בביטוח הלאומי. במהלך כהונתו הוביל רוטר את מכבי מכ-300,000 מבוטחים לקרוב למיליון מבוטחים.

הערות שוליים
------------

1. ↑  הנסיגה באי שוויונות אינה מגמה, דבר, 29 בדצמבר 1970
2. ↑  המוסד לביטוח לאומי נערך לתשלום קצבאות ילדים במישרין, דבר, 13 בנובמבר 1975
3. ↑  אהרן גבע, אין הגיון פוליטי וחברתי בקיצוץ קצבאות לילדים, דבר, 29 בנובמבר 1976
4. ↑  ראש הממשלה ביטל הכוונה, דבר, 12 בפברואר 1982
5. ↑  פעם מנכ"ל תמיד מנכ"ל, מעריב, 15 בדצמבר 1982
6. ↑  מיכל רווה, ‏נפטר רפי רוטר, לשעבר מנכ"ל קופ"ח מכבי, באתר גלובס, 3 בספטמבר 1998

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301717205171

 |
סמליל החברהסמליל החברה
**לקסיס נקסיס** (אנגלית: LexisNexis) היא חברה המאפשרת חיפוש במאגרי נתונים אלקטרוניים של פסקי דין, עיתונות ומידע כלכלי. בשנת 1994 החברה נרכשה על ידי חברת ריד אלסווייר ובשנות האלפיים, פועלת כחטיבה בתוכה.

החברה מאפשרת גישה וחיפוש ביותר משלושה מיליארד מסמכים מסוגים שונים, בהם קובצי חוקים ופסקי דין של מערכת המשפט האמריקאית, אלפי מהדורות יומיות של עיתונים וכן מידע כלכלי ממקורות שונים. כמו כן במאגרי החברה מידע ממערכת המשפט הצרפתית, האוסטרלית, הקנדית, הדרום אפריקאית והבריטית.

במאגר Nexis ישנה אפשרות לחיפוש ביותר מ-20,000 עיתונים, מקורות חדשות, רשומות ציבוריות ומאגרי מידע אחרים.

החברה הוקמה כ-Lexis בשנת 1970 כניסוי של לשכת עורכי הדין של אוהיו במטרה לאפשר גישה לפסקי דין. בשנת 1973 היא הושקה לציבור וניתן היה לחפש במאגרים משפטיים של ניו יורק ואוהיו. בשנת 1980 אוחסנו בה פסקי דין של כל מדינות ארצות הברית. באותה שנה נוסף גם שירות Nexis שאיפשר לעיתונאים לחפש במאגר מידע של עיתונים סרוקים.

לקסיס נקסיס מיוצגת בישראל על ידי חברת ארד-אופיר בע"מ.

קישורים חיצוניים
----------------

* 

* אתר האינטרנט הרשמי של לקסיס נקסיס (באנגלית אמריקאית)
* לקסיס נקסיס, ברשת החברתית טוויטר
**רפי וולפסון** (נולד ב-8 באוקטובר 1975) הוא קצין בצה"ל בדרגת אלוף-משנה במילואים, משמש כיום כמנכ"ל ישיבת מקור חיים. בתפקידו האחרון היה סגן מפקד עוצבת געש. קודם לכן שימש ראש מחלקת הדרכה בזרוע היבשה ומפקד עוצבת יפתח.

ביוגרפיה
--------

וולפסון נולד וגדל בפתח תקווה למשה ובת ציון. שני מתוך שישה אחים. בוגר ישיבת ההסדר במעלות. עשה את שירותו הצבאי בחיל השריון. שירת כסגן מפקד גדוד 198, סגן מפקד גדוד 53 וקצין אג"ם של חטיבה 188. בשנת 2010 הועלה לדרגת סא"ל ומונה למפקד גדוד 71 בחטיבה 188. בשנת 2013 מונה למפקד גדוד 196, גדוד הפיקוד בחטיבה 460, ושירת בתפקיד עד אוגוסט 2015, במהלך התפקיד הוביל את הגדוד בלחימה במהלך מבצע צוק איתן, תחת פיקוד חטיבת הצנחנים. לאחר מכן שירת כסגן מפקד חטיבה 188 בין השנים 2015–2016.

ב-21 ביולי 2016 הועלה לדרגת אל"ם ומונה למפקד עוצבת יפתח, במקביל שימש כראש מחלקת הדרכה בזרוע היבשה, את תפקידיו אלו סיים בשנת 2018. בשנת 2018 מונה לסגן מפקד עוצבת געש.

וולפסון בוגר פו"ם, קורס מג"דים וקורס מח"טים.

הוא השתחרר משירות בצה"ל באוגוסט 2021 ומונה לשמש כמנכ"ל ישיבת מקור חיים בגוש עציון.

חיים אישיים
-----------

וולפסון נשוי לעינת ואב לארבעה. הוא משמש כיושב ראש קהילת "לב אחים" במודיעין. אחיו, הרב חיים וולפסון הוא ראש ישיבת ההסדר ירוחם.

הערות שוליים
------------

1. ↑  טקסי החלפת מפקדים ביד לשריון, אתר יד לשריון
2. ↑  סבב מינויים בצה"ל, באתר נענע10, 13 בנובמבר 2017
3. ↑  חנוך דאום, פוסט מ-24 בנובמבר 2020, באתר פייסבוק

| מפקדי עוצבת יפתח  |
| --- |
| 

|  |
| --- |
| אהרון גל • אורי אור • עמיר יפה • אמציה חן • אלי גבע • יצחקי חן • שלמה ינאי • איל בן ראובן • חנן ברנשטיין • אבי מזרחי • יוסי סילמן • הלל קוברינסקי • גיל מעוז • ארי סינגר • אמיר חמוד • אופיר לוי • רפי וולפסון • נריה ישורון • גידי כפיר-אל • אלעד אפרתי |

 |
"**ארץ קטן ומקיא ארסו**" (1985) הוא רישום מאת הציירת הישראלית אביבה אורי.

תיאור
-----

"ארץ קטן ומקיא ארסו" הוא רישום שנוצר על ידי אביבה אורי בשנת 1985. הרישום המופשט מתאר צורה גדולה דמוית כדור הנבקע לשניים, המוצבת בחלקו העליון של הפורמט. בעוד צידה הימני של הצורה מתואר במצב של התמוססות או התפוררות, צידה השמאלי של הצורה, המצויר בגיר שחור כהה המשולב על גיר כחול וחום, כמו "נוזל" אל חלקו התחתון של הפורמט. בכך נוצרת א-סימטריה, התורמת לתחושת הדינמית של הקומפוזיציה.

הדים לדימוי האפוקליפטי שיצרה אורי נמצא ברישום אחר מן התקופה, ובו מופיע שיר של אורי, המרחיב את שמו של רישום זה: "ארץ קטן | מקיא ארסו | ארץ קטן | קורא קריאת חרדת | ארץ קטן | נבקע מתוכו | שקע רשעותו | שיגעון אחזו | שיגעון אחזו | בְּלע אִשְׁךָ | הזעק אלוהיך | החזק מעמד | הדבק מרפקיו | הדבק כליונו | נבקע שכינתו | רצונו להיות".

התפוררות הצורה היינו מוטיב שהחל להופיע ביצירתה של אורי בשנות ה-70 של המאה ה-20, בעבודות כדוגמת "רקוויאם לציפור" (1973). במהלך שנות ה-80 התחדד מוטיב זה בעבודות כגון "בורות" (1980) או "הטנקים ינצחו" (1980). גליה בר אור וז'אן-פרנסואה שוורייה ראו בעבודות שיצרה אורי בשנת 1984 ואילך ביטוי למצוקה הנפשית של אורי לאחר מותו של בעלה דוד הנדלר וביטוי של האבל שנבע ממלחמת לבנון הראשונה.

הערות שוליים
------------

1. ↑  תעתיק הטקסט מתוך: בר אור, גליה; שוורייה, ז'אן-פרנסואה, **אביבה אורי**, המשכן לאומנות, עין חרוד, 2002, עמ' 190
2. ↑  ראו: בר אור, גליה; שוורייה, ז'אן-פרנסואה, **אביבה אורי**, המשכן לאומנות, עין חרוד, 2002, עמ' 104
עטיפת הכרך הראשון
**לקסיקון אוֹפק לספרות ילדים** הוא לקסיקון בשני כרכים הכולל כאלפיים ערכים, ונועד להביא בקיצור את תולדות מחברי ספרי הילדים ואת עיקרי יצירותיהם. הוא נערך על ידי ד"ר אוריאל אופק ויצא בהוצאת זמורה ביתן, תל אביב, בשנת 1985. 

הכרך הראשון כולל את הערכים מהאות א' עד כ', והכרך השני את שאר הערכים. הלקסיקון נערך במשך עשרים שנה. עורך הלקסיקון, אוריאל אופק, מבהיר במבוא לספר כי מקצוע ספרות ילדים הוא בעל השפעה עמוקה על גיבוש טעמנו ועיצוב אישיותנו, ובכך הוא מדגיש את חשיבות הלקסיקון. 

בלקסיקון נכללים מחברים מהסוגים הבאים:

* סופרים קדוּמים, כמו איסופוס היווני או ברכיה הנקדן.
* סופרים למבוגרים הנקראים בעיקר על ידי ילדים ונוער, כמו דניאל דפו שחיבר את "רובינזון קרוזו".
* סופרים הכותבים הן לצעירים והן למבוגרים, אך הדגש בכתיבתם הוא לצעירים.
* הוגי דעות, מחנכים, מו"לים, עורכי עיתונים ואומנים העוסקים בספרות הילדים, כמו משה דפנא ומשה אהרון בייגל.
* סופרים הכותבים בעיקר לצעירים, כמו עמוס בר ופוצ'ו, מרי מייפס דודג'.

בכל ערך יש פרטים על חיי הסופר, על ייחודו ועל יצירותיו וכן פירוט, עד כמה שניתן, של יצירותיו.

קישורים חיצוניים
----------------

* תלמה אדמון, עשרים שנות עבודה, מעריב, 13 בדצמבר 1985
לוגו לשכת המסחר ירושלים
**לשכת המסחר ירושלים** הנה הגוף הרשמי המייצג את הסוחרים ובעלי העסקים בירושלים וסביבתה. הלשכה נוסדה בימי השלטון העות'מאני על ארץ ישראל, ופועלת מאז ועד היום לקידום והעמקת קשרי המסחר בירושלים והשפלה. נשיא לשכת המסחר המכהן הוא דרור אטרי. לשכת המסחר ירושלים היא עמותה רשומה, חברה בפדרציה של איגוד לשכות המסחר.

היסטוריה
--------

לשכת המסחר ירושלים נוסדה בשנת 1908 [דרוש מקור] בימי השלטון העות'מאני על ארץ ישראל. לאחר כיבוש הארץ על ידי המנדט הבריטי והתבססות העליות, פעילות הלשכה גדלה באופן ניכר, וסייעה לסוחרים משלוש הדתות בעיר לבסס ולהרחיב את פעילותם המסחרית. עם הקמת המדינה נוספו לעיר בתי עסקים רבים בסיוע לשכת המסחר וסייעו בפיתוח והתרחבות העיר וכלכלתה.

שירותי הלשכה
------------

לשכת המסחר ירושלים מעניקה את השירותים הבאים לחבריה.

1. קשרי מסחר עם נספחים מסחריים בישראל ומחוצה לה, חברות בינלאומיות וארגונים כלכליים מרחבי העולם, קידום הסכמי סחר, וטיפוח קשרי מסחר בינלאומיים.
2. הנחות ושירותים מיוחדים לחברי הלשכה: ייעוץ מס, ייעוץ משפטי, מחלקה בינלאומית, ושירותים נלווים המשתנים תקופתית.
3. סמינרים, השתלמויות, ימי עיון, והשתלמויות בנושאי סחר חוץ, מיסוי, מימון ועוד.
4. שירותי מידע, הפצת מידע על הזדמנויות עסקיות בישראל ומחוצה לה לחברי הלשכה, פרסומים בנושאי כלכלה ומסחר, ופרסומים מקצועיים.
5. גבייה מרוכזת של מיסי ארנונה, וטיפול בבעיות ארנונה מול העירייה.
6. אישור חתימות ותעודות מקור, הנפקת תעודות מעבר, וקרנה אט"א.
7. סיוע בקבלת מענקים לבעלי עסקים אשר נפגעו מהמצב הביטחוני.

בעלי תפקידים בלשכה
------------------

* נשיא הלשכה: מר דרור אטרי
* מנכ"ל הלשכה: מר דודי צמח

קישורים חיצוניים
----------------

* אתר לשכת המסחר ירושלים
כננת מחוברת לפגוש של רק"ם
**כננת** היא מכשיר המיועד להזיז משאות כבדים באמצעות חבל הנכרך על גבי ציר.

היסטוריה
--------

הכננת הקדומה ביותר תוארה על ידי הרודוטוס בקשר למלחמת פרס–יוון בתקופת המאה ה-5 לפנה"ס. כננות העץ שתוארו שם, נועדו למתוח חבלים של גשר על פני הדרדנלים. ככל הנראה, כננות היו בשימוש קדום יותר באשור.
לדברי אריסטו, גלגלות הרמה וכננות היו בשימוש נפוץ בבניה במאה הרביעית לפני הספירה.
בישראל קיימים מבנים מתקופת הורדוס שארכאולוגים מעריכים שנעשה שימוש בכננות בהקמתם. דוגמה בולטת בירושלים היא מערכת מבני התמך של הר הבית שהוקמה כחלק מבניינו המחודש של בית המקדש השני, בשנים (4-)-(20-) לפנה"ס. באתר הארכאולוגי בדרום הר הבית ניצב שחזור של כננת גדולה, בעזרתה מעריכים שאבני החומה הגדולות (במשקל ממוצע של 5 טון) הובלו למקומן.

אופן הפעולה
-----------

הכננת מורכבת מגלגל סובב עליו מתלפף החבל. את הגלגל ניתן לסובב באמצעים שונים – כוח השרירים, כוח פנאומטי, כוח הידראולי, כוח חשמלי ועוד.

כדי למנוע מצב בו כובד המשא ימשוך חזרה את החבל, ניתן לצייד את הכננת בבלם חד כיווני (ראצ'ט) – התקן מכני המאפשר תנועה בכיוון אחד בלבד. במקרה זה הראצ'ט יאפשר רק פעולת הרמה ולא הורדה.

שימושים
-------

הכננת משמשת במגוון תחומים לתפקידים שונים, כגון:

* שימוש צבאי בעת העתיקה: כלי עזר למתיחת כבלים של כלי מלחמה עתיקים כגון: טרבושה וקטפולטה.
* ספנות: הורדה והעלאת העוגן, מתיחת המפרש ועוד.
* הנדסה: הנפת משאות בעגורנים ומנופים נעשית באמצעות כננות. כמו כן, ישנן כננות קטנות המורכבות על המבנה עצמו ומיועדות להעלות אליו חומרי בניין.
* חילוץ והצלה: ניידות כיבוי אש, רכבי חילוץ צבאיים ורכבי שטח מצוידים בכננות המיועדות למשוך רכבים וחפצים שונים מרחוק. הכננת מסוגלת למשוך את הרכב התקוע כאשר הכננת מעוגנת למקום יציב.

ישנן כננות בעלות הפעלה אלחוטית. כננות כאלה מצויות לעיתים על רכבי שטח.
צורת הפעלה נוספת של כננות נמצאת ברכבי שטח המצוידים בתוף בולט מצידי הגלגלים. כאשר הגלגל מסתובב, מסתובב איתו התוף והכבל מתלפף עליו. דבר זה מעניק עוצמה רבה לכננת, שכן, היא מופעלת, למעשה על ידי כוח המנוע כננת כזו נקראת **כננת גלגל**.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **כננת** |
| ויקישיתוף תמונות ומדיה בוויקישיתוף: **כננת** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4180755-8
* NARA: 10675300

 |
**דולפין מצוי ארוך-חוטם** או **דולפין הכף** (שם מדעי: ***Delphinus capensis***) הוא מין של דולפין מהסוג דולפין מצוי החי בימים הטרופיים והרדודים.

דולפין זה מעט נדיר יותר מקרובו דולפין מצוי קצר-חוטם ובעל 2 תת-מינים: 

* D.c.capensis
* D.c.tropicalis

הדולפינים הללו מגיעים לאורך 1.9–2.5 מטרים ולמשקל 80–235 קילוגרם. הזכרים גדולים מהנקבות. כפי ששמו מרמז לדולפין זה יש חוטם ארוך יחסית לקרובו ובכלל לדולפינים והוא בעל שיניים קטנות מרובות לאורך כל לסת. המצח רחב והסנפירים גדולים. הגוף מקושט בצבע צהוב או זהוב מהצדדים ואפור בהיר ואפור כהה מלמעלה יותר. הראש והלסתות שחורים למעט קצה החוטם הלבן. 

דולפינים אלה חיים בטבע בלהקות של מאות פרטים בימים עשירים בדגה. בים הפתוח יותר נפוץ למצוא פרטים של 10–30 פרטים. הם נוטים לקפוץ מהמים הרבה ולעשות סלטות והם גם מתרגשים מנסיעה של ספינות. הם גם שוחים יחד עם דולפינים אחרים כמו נתב ועם מיני לווייתנים אחרים. הם גם מחפשים עופות ים שנוחתות באוקיינוס מספק שמצאו להקת דגים. 

הדולפינים יכולים לצלול לעומק 900 מ' ולעצור את הנשימה ל-8 דקות בחיפושיהם אחר דגים שונים כמו סרדין, אנשובי, מקרל, בורי ועוד וגם דיונונים וסרטנים קטנים, בדרך כלל הם יחפשו פרטים המצויים בלהקות גדולות שמכלכלות הרבה דולפינים.

הדולפינים נמצאים בהריון 10–11 חודשים וממליטים באביב או בסתיו צעיר שאורכו 80–100 סנטימטרים ומשקלו 10 קילוגרם. הוא יכול לחיות בטבע עד 40 שנה.

הדולפינים מצויים באתרים המרוחקים אחד מהשני בימים טרופיים רדודים. הם חיים בין השאר בחופי דרום אפריקה וחופי מערב אפריקה, מערב דרום אמריקה, מרכז קליפורניה, מקסיקו המרכזית, חופי פרו, חופי יפן, קוריאה וטאיוואן. ייתכן שהם נפוצים גם ליד עומאן וליד איי ניקובר.

לא ידוע מה מצב שימורם, אך הם נפגעים מהדיג ובהרבה מקרים נתקעים ברשתות או נפצעים מקרסי צלצל.

קישורים חיצוניים
----------------

ויקישיתוף מדיה וקבצים בנושא **דולפין מצוי ארוך-חוטם** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ITIS
* NCBI
* GBIF
 |

הערות שוליים
------------

דולפינים במבט אחורי

| דולפיניים |
| --- |
| לווייתן דלוע-ראש (סוג ומין יחיד) | לווייתן דלוע-ראש |    |
| קטלן (סוג ומין יחיד) | קטלן |
| קטלן גמדי (סוג ומין יחיד) | קטלן גמדי |
| עבשן קטלני (סוג ומין יחיד) | עבשן קטלני |
| נתב | נתב גדול-סנפיר • נתב קטן-סנפיר |
| דולפין מצוי | דולפין מצוי קצר-חוטם • דולפין מצוי ארוך-חוטם |
| דולפין לווייתני | דולפין לווייתני צפוני • דולפין לווייתני דרומי |
| דולפין הנהרות | טוקוקסי • דולפין גיאנה |
| סוסא | סוסא גיבן • סוסא הודי • סוסא אטלנטי • סוסא אוסטרלי |
| סטנלה | סטנלה מפוספסת • סטנלה ארוכת-חרטום • סטנלת קליימן • סטנלה פאנטרופית • סטנלה אטלנטית |
| דולפין תלום-שן (סוג ומין יחיד) | דולפין תלום-שן |
| דולפינן | דולפינן מצוי • דולפינן אנקולי • דולפינן אוסטרלי |
| דולפין קטן | דולפין צ'יליאני • דולפין דרום-אפריקאי • דולפין לבן-ראש • דולפין קומרסון |
| גרמפוס אפור (סוג ומין יחיד) | גרמפוס אפור |
| דולפין פראסר (סוג ומין יחיד) | דולפין פראסר |
| דולפין בקבוקי | דולפין פסיפי לבן-צד • דולפין מזנק • דולפין וילסון • דולפין שחור-סנטר • דולפין לבן-גב • דולפין אטלנטי לבן-צד |
| דולפין סלוד-סנפיר | דולפין איראוואדי • דולפין סלוד-סנפיר אוסטרלי |
**יוחנן השמונה עשר**, נולד בשם **ג'ובאני פסאנו** (באיטלקית: **Giovanni Fassano**;‏ 960 – יולי 1009), היה אפיפיור ברומא בין השנים 1003–1009.

ביוגרפיה
--------

פסאנו נולד בשנת 960 ברומא, כבן לכומר רומאי. בצעירותו הוא פנה ללימודי כמורה, וב-2 בפברואר 1002 מונה לקרדינל על ידי האפיפיור סילווסטר השני.

לאחר מותו של קודמו יוחנן השבעה עשר, נבחר פסאנו כאפיפיור ב-25 בדצמבר 1003. במהלך שלטונו שלט ברומא למעשה ג'ובאני קרסנציו, ממשפחת קרסנטי. תקופת כהונתו הייתה מלווה במלחמות בעקבות הסכסוך בין היינריך השני, קיסר האימפריה הרומית הקדושה לבין ארדואינו מאיבראה, שהכתיר את עצמו כמלך איטליה לאחר מותו של אוטו השלישי, קיסר האימפריה הרומית הקדושה. כמו כן באותה תקופה פעלו הסרצנים מאמירות סיציליה בחופשיות, ופשטו ללא הרף על חופי הים הטירני.

במהלך כהונתו הוא אישר הקמת בישופות חדשה בבמברג, שעסקה בניצור שבטי הסלאבים, והצליח ליישב סכסוך בין אב המנזר של פלרי לבין הבישופים של סנס ואורליאן. כמו כן הוא הצליח ליצור התקרבות מסוימת בין הכנסיות המזרחית והמערבית, ושמו אף הוזכר לברכה בקונסטנטינופול.

ביולי 1009 פרש יוחנן השמונה עשר למנזר, שם מת זמן קצר לאחר מכן, ובמקומו מונה כאפיפיור סרגיוס הרביעי.

קישורים חיצוניים
----------------

ויקישיתוף מדיה וקבצים בנושא **יוחנן השמונה עשר** בוויקישיתוף
* ערך באנציקלופדיה הקתולית (באנגלית)
* יוחנן השמונה עשר, באתר אנציקלופדיה בריטניקה (באנגלית)

הערות שוליים
------------

1. ↑  השם שנטל לעצמו, ושבו מוכר לעיתים היה **יוחנן השבעה עשר**, שאת כיוון שמי שכיהן בשם יוחנן השישה עשר (אנטי-אפיפיור) לא היה אפיפיור לגיטימי

|  |  |  |
| --- | --- | --- |
| **הקודם**:**יוחנן השבעה עשר** | **אפיפיור(רשימת האפיפיורים)** | **הבא**:**סרגיוס הרביעי** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397420705171
* GND: 100950167
* ISNI: 0000 0001 1477 2288
* LCCN: nb2007019587
* NKC: skuk0003216
* ULAN: 500355757
* VcBA: 495/45995
* VIAF: 48755317
* WorldCat: lccn-nb2007019587

 |
**התזמורת הסימפונית של צ'אוטקואה** (באנגלית: **Chautauqua Symphony Orchestra**) היא תזמורת הקיץ הקבועה של מכון צ'אוטקואה, מרכז השכלה למבוגרים בצפון מדינת ניו יורק. 

התזמורת מופיעה בקונצרטים ברוב ערבי שלישי, חמישי ושבת בעונה של תשעה שבועות במכון. התזמורת מכנסת את חבריה מתזמורות מקצועיות בכל רחבי ארצות הברית ואחדים אפילו מחוצה להן. כמעט כל הכנרים (וגם ויולן אחד) הם נגנים ראשיים בתזמורות האם שלהם, ראיה לרמתם הגבוהה של הבאים לנגן בתזמורת הקיץ המקצועית הזאת. אחדים מן הנגנים מופיעים עם התזמורת מזה 45 שנים ויותר. 

מאסטרו אורי סגל פרש מתפקידו בשנת 2007. מחליפו במשרת המנהל המוזיקלי משנת 2007 עד שנת 2010 היה שטפן זנדרלינג. רפרטואר התזמורת במשך העונה כולל יצירות מוכרות לצד כמה יצירות בנות זמננו והזמנות חדשות של התזמורת. בין מבחר היצירות מעונת 2005 הקונצ'רטו לפסנתר מס' 3 של רחמנינוב, הסימפוניה השביעית של מאהלר ו"הכובע משולש הפינות" (אנ') של מנואל דה פאיה. 

נוסף לקונצרטים הקבועים שלה, התזמורת מלווה מופעים של להקת הבלט ושל תוכנית "האמנים הצעירים" של האופרה של צ'אוטקואה. 

כיום המנהל המוזיקלי של התזמורת משנת 2015 הוא המנצח והאבובן הבולגרי רוסן מילאנוב.

קישורים חיצוניים
----------------

* אתר האינטרנט הרשמי של התזמורת הסימפונית של צ'אוטקואה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1085754472
* VIAF: 973145856857922920062
* WorldCat: viaf-973145856857922920062

 |
**בולוזאורוס** (שם מדעי: ***Bolosaurus***; מילולית: "לטאת בולו") הוא סוג של זוחל נכחד מסדרת הפרוקולופונומורפה אשר התקיים במשך תחילת הפרם שלפני 289.5 עד 273.6 מיליון שנה מזמננו בצפון אסיה ובאמריקה הצפונית.

מאפיינים
--------

סוג זוחל זה תואר בידי החוקר האמריקאי אדוארד דרינקר קופ ב-1878 על סמך שרידי מאובנים מטקסס ואוקלהומה בשטחי "החגורה האדומה של טקסס ואוקלהומה" "(Red Beds of Texas and Oklahoma). השרידים שגילה קופ כללו גולגולת חלקית ומרוסקת בעלת לסת ושרידי שיניים גדולות. ממצאים נוספים חלקיים התגלו בנהר מילבה שברפובליקת קומי, רוסיה.

זוחל זה היה נמוך ודומה מעט ללטאה אך גדול יותר ובעל גולגולת חזקה עם שיניים עבות וחזקות בעלות מבנה דמוי-עלה שהותאמו לתזונה צמחית. זוחל זה חי במדבריות שהיו נפוצים בפרם וניזון מצמחייה קשיחה שמצא.

קישורים חיצוניים
----------------

ויקישיתוף מדיה וקבצים בנושא **בולוזאורוס** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

הערות שוליים
------------

1. ↑  Marcello Ruta; Juan C. Cisneros; Torsten Liebrect; Linda A. Tsuji; Johannes Muller (2011). "Amniotes through major biological crises: faunal turnover among Parareptiles and the end-Permian mass extinction". Palaeontology. 54 (5): 1117–1137
**יוחנן השמיני** (בלטינית: **Ioannes VIII**; נפטר ב-16 בדצמבר 882) היה האפיפיור ה-107 משנת 872 ועד למותו בשנת 882.

ביוגרפיה
--------

נולד ברומא.

הוא הקדיש חלק ניכר מכהונתו למלחמה בסרצנים אשר לחמו בדרום איטליה (ובמיוחד באזור קמפניה). לשם מלחמה זו, ניסה יוחנן לגייס ללא הצלחה את הפרנקים (אשר נשלטו על ידי קרל הקירח) ואת האימפריה הביזנטית, מה שאילץ אותו לבצר את חומות רומא. יוחנן האמין כי הסרצנים הם העונש על "נוצרים רעים" למיניהם. מנהיגים רבים סירבו לכרות ברית עם יוחנן, מתוך חשש שכך יכפה יוחנן את סמכותו באזור. בשנת 876 הצליח יוחנן לגבש ברית בין הערים סלרנו, קפואה, נאפולי ואמאלפי.
יוחנן תמך רבות באחים קירילוס ומתודיוס אשר הפיצו את המיסיון הנוצרי באזורים סלאבים. לאחר שחרורם של האחים ממאסר, יוחנן הרחיב את סמכויותיו הדתיות גם לעבר אזור סרביה, והורה למתודיוס לתרגם את התנ"ך לסרבית וניסה להנגיש את הנצרות גם לעבר קרואטיה.

יוחנן נרצח בשנת 882, ככל הנראה על ידי מישהו מאנשיו. זהו האפיפיור הראשון בתולדות ההיסטוריה שנרצח על ידי אחד מאנשי הכנסייה.

קישורים חיצוניים
----------------

ויקישיתוף מדיה וקבצים בנושא **יוחנן השמיני** בוויקישיתוף
* יוחנן השמיני, באתר "Find a Grave" (באנגלית)
* יוחנן השמיני, באתר אנציקלופדיה בריטניקה (באנגלית)

|  |  |  |
| --- | --- | --- |
| **הקודם**:**אדריאנוס השני** | **אפיפיור(רשימת האפיפיורים)** | **הבא**:**מרינוס הראשון** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007397420805171
* BNE: XX4882866
* BnF: cb122880638 (data)
* GND: 118712551
* ISNI: 0000 0001 0192 1731
* LCCN: nr91025279
* NKC: js20020812397
* NSK: 000000245
* SUDOC: 031716520
* ULAN: 500355748
* VcBA: 495/51429
* VIAF: 39440938
* WorldCat: viaf-39440938

 |
פירוש נוסף ערך זה עוסק באחוזת מטעים בווירג'יניה. אם התכוונתם לעיר, ראו מאונט ורנון (ניו יורק).

חזית בית האחוזה
חלקו האחורי של בית האחוזה
קברו של ג'ורג' וושינגטון
**מאונט ורנון** (באנגלית: **Mount Vernon** - הר ורנון) היה אחוזת מטעים בה התגורר הנשיא הראשון של ארצות הברית ג'ורג' וושינגטון.
האחוזה בנויה בסגנון נאו קלאסי ג'ורג'יאני בקרבת היישוב מאונט ורנון שבמדינת וירג'יניה שבארצות הברית, במחוז פיירפאקס המצוי על גדת נהר הפוטומק.

היסטוריה
--------

בשנת 1674 רכשו ג'ון וושינגטון וניקולס ספנסר את האדמות בהם תיבנה אחוזת המטעים. ג'ון נפטר בשנת 1677 ובנו, לורנס, סבו של ג'ורג' וושינגטון ירש את מחצית האדמות. בשנת 1743 אחיו של ג'ורג' וושינגטון - לורנס וושינגטון בנה את בית האחוזה על השטח. במקור נקראה האחוזה "איפסוואסון" (*Epsewasson*) על שם נחל סמוך, אולם מאוחר יותר שונו שם המטעים ונקראו על שמו של האדמירל אדוארד ורנון תחתיו שירת לורנס בצבא הבריטי בקרבות נגד הספרדים באיי הודו המערבית. 
ג'ורג' תכנן והוסיף מספר אגפים למבנה, ואף הרס ובנה את הבניין הראשי של האחוזה פעמיים - ובכל פעם הכפיל את גודלו. מרבית העבודות בוצעו בפועל על ידי העבדים שבבעלות המשפחה.

בשנת 1754 (לאחר מותו של לורנס בשנת 1752) חכר ג'ורג' את האחוזה מאשתו של לורנס - אן. בשנת 1761, לאחר מותה של אן, ירש ג'ורג' את האחוזה ממנה והתגורר בה עד המהפכה האמריקנית.

וושינגטון ניסה באחוזה שיטות חדשות של ניהול וגידול חקלאי, והגיע להשגים יוצאי דופן באותה עת בתפוקת חביותיו ואף היה מזקק הויסקי הגדול ביותר במושבות אמריקה.

לאחר מלחמת העצמאות האמריקאית שב וושינגטון לאחוזה והתגורר בה בין 1785–1786. כמו כן במשך מרבית שנות כהונתו כנשיא ארצות הברית (1789 - 1797) התגורר וושינגטון באחוזה. לאחר תום כהונתו שב לגור באחוזה, ונקבר בה יחד עם אשתו - מרתה וושינגטון.

לאחר מותו של וושינגטון, עברה האחוזה ליורשיו, שלא הצליחו לעמוד בעלויות אחזקת האחוזה. בשנת 1848, העמיד ג'ון אוגוסטין וושינגטון את הבית למכירה. מדינת וירג'יניה וממשלת ארצות הברית סירבו לקנות את האחוזה.

בשנת 1860 איגוד הגברות של מאונט ורנון למען מדינות האיחוד, בהנהגת אן פאמלה קנינגהם רכשה את האחוזה בעלות של $200,000, והאחוזה היוותה למעשה שטח נייטרלי במהלך מלחמת האזרחים האמריקנית, אף שנערכו קרבות בקרבתה. לאחר מלחמת האזרחים שיקם האיגוד את האחוזה, וכיום היא מהווה אתר תיירות פופולרי.

קישורים חיצוניים
----------------

ויקישיתוף מדיה וקבצים בנושא **מאונט ורנון** בוויקישיתוף
* 

* אתר האינטרנט הרשמי של מאונט ורנון (באנגלית)

* אתר האינטרנט הרשמי של מאונט ורנון (בספרדית)

* אתר האינטרנט הרשמי של מאונט ורנון (בצרפתית)

* אתר האינטרנט הרשמי של מאונט ורנון (בסינית מפושטת)
* מאונט ורנון, ברשת החברתית פייסבוק

* מאונט ורנון, ברשת החברתית טוויטר

* מאונט ורנון, ברשת החברתית אינסטגרם

* מאונט ורנון, סרטונים בערוץ היוטיוב

* מאונט ורנון, סרטונים באתר Vimeo

* מאונט ורנון, באתר פינטרסט
* מאונט ורנון, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548444305171
* BnF: cb145108767 (data)
* GND: 10168276-1
* ISNI: 0000 0004 0586 2371
* LCCN: sh85087766
* NARA: 10046142
* SNAC: w67143dg
* SUDOC: 078613019
* VIAF: 315149299
* WorldCat: lccn-n88160603

 |
**מאור האפלה** (בשפת המקור: **נור אלצ'לאם**. מכונה גם **דרש בן ישעיה**, ו**מדרש האור**) הוא פירוש על פי הגישה הרציונלית על חמישה חומשי תורה, שמובאים בו דברי פירוש לפסוקים, דברי הלכה, ודרשות. מחברו הוא רבי נתנאל בן ישעיה, מגדולי חכמי תימן במאה ה-14.

הפירוש נכתב מקצתו בערבית יהודית ומקצתו בעברית בשנת ה'פ"ט (א'תר"מ לשטרות, 1329). בתקופה זו נתחברו ספרים רבים בהגות על ידי חכמי תימן, כגון כתאב אלחקאיק, סראג אלעקול (שמביא בכמה מקומות בספרו את מאור האפלה) ותשובות רבנו פרחיה בן משולם. הספר היה נפוץ בתימן, ולכן קיימות הרבה העתקות שלו.

אופי החיבור
-----------

הספר הוא ספר פירושים (בלשון יהודי תימן: דרשות) על התורה, כפי שהיה מקובל בתקופות הקדומות, תקופות האמוראים והגאונים, שהדרשה נועדה רק כדי למשוך את השומעים לדברי ההלכה. הספר משלב בתוכו דברי הלכה ודברי אגדה על סדר פרשות השבוע, ובכך מזכיר את ספר השאילתות דרב אחאי גאון. המחבר שילב בספר את מניין המצוות, וכל מצווה שהגיע למקומה בכתוב ציין עליה "זו מצוות עשה" או "זו מצוות לא תעשה".

מקורותיו
--------

רבי נתנאל שילב ודרש בספרו מנהגי קריאה ומסורות כתיבה ייחודיים ליהדות תימן, שחלקן נעלמו בדורות הבאים. הוא הביא דרשות רבות שאינן ידועות מחוץ לתימן, שניכר עליהן שהן פרי עטם של תנאים ואמוראים, ונשתמרו רק אצל יהודי תימן (כמו הדרשות שהביא רבי דוד עדני במדרש הגדול). נוסחאות הדרשות שהביא מאירות לא פעם את דברי חז"ל. על חלק מהדרשות ניכר שהן חידושיהם של חכמי תימן הקדמונים, שדרשו אותן על פי שלושים ושתים מידות דרבי יוסי.

רבי נתנאל הלך ברוב הדברים בשיטתו של הרמב"ם ומניין המצוות שבספרו תואם למניין שבספר המצוות לרמב"ם. במקרים רבים הוא מצטט את דברי הרמב"ם בשלל כתביו: משנה תורה, מורה הנבוכים, איגרות וכתביו הרפואיים. במובאות ארוכות ציטט במדויק ובאחרות שלא במדויק, ומכאן שציטט את דברי הרמב"ם בעל פה.

שילב בספרו גם רעיונות מתורתם של רבי יהודה הלוי והרמב"ן, ורעיונות קבליים, למרות שספרות הקבלה לא פשטה בזמנו בתימן. לדעת הרב יוסף קאפח, כרציונליסט, רבי נתנאל התנגד לגישת הפרשנות האליגורית שגורסת שהסודות הם כוונתו הראשונית של המקרא, ולדעתו רעיונות הסוד הם בגדר דרש ורמז בלבד. עוד לשיטת הרב יוסף קאפח הסיבה שהביא הרב נתנאל בחיבורו גם ענייני לחשים ואגדות עם, היא כדי למשוך את המוני העם ללימוד התורה, וכראיה הוא מציין את דברי המחבר בהקדמתו בה הוא מודיע כי בחיבורו כתב גם דברים המתאימים להמוני העם.

מהדורת הדפוס
------------

הספר יצא לאור לראשונה על ידי הרב קאפח בשנת ה'תשי"ז (1957), המקור הערבי ותרגום טור מול טור, בהוצאת האגודה להצלת גנזי תימן, ולאחר מכן בהוצאת מכון משנת הרמב"ם.

קישורים חיצוניים
----------------

* רבי נתנאל בן ישעיה, **מאור האפלה**, באתר אוצר החכמה

הערות שוליים
------------

1. 1 2 3 4 5 6 7  הרב יוסף קאפח, **מאור האפלה - מבוא**, ירושלים, ה'תשי"ז (1957)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007334285005171

 |
טבעת היונים באנרגיה נמוכה
**טבעת היונים באנרגיה נמוכה** (LEIR) היא מאיץ חלקיקים מעגלי מסוג סינכרוטרון, והוא חלק ממערך מאיצי החלקיקים הנמצאים במרכז לחקר פיזיקת חלקיקים – CERN (נהגה:סֶרְן), הממוקם על גבול שווייץ-צרפת, ממערב לעיר ז'נבה.

מטרות
-----

**טבעת היונים באנרגיה נמוכה** היא מאיץ חלקיקים מעגלי מסוג סינכרוטרון. במרכז לחקר פיזיקת חלקיקים החלקיקים המואצים הם פרוטונים או יוני עופרת, בהתאם לניסוי הנערך במקום. מאיץ זה הוא חלק משרשרת מאיצים המחבר בין המאיץ הליניארי Linac 3 והמאיץ פרוטון-סינכרוטרון (PS), כאשר בסופו של דבר יונים אלו יועברו למאיץ החלקיקים הגדול LHC ‏(Large Hadron Collider). מטרותיו העיקריות הן הגברת האנרגיה של החלקיקים הנעים בו ועיבוי הצפיפות שלהם (תהליך הנקרא בשפה המקצועית "קירור").

עקרון הפעולה
------------

ב**טבעת היונים באנרגיה נמוכה** חלקיקים בעלי מטען חשמלי מואצים באמצעות שדות חשמליים ומגנטיים משתנים. השדות החשמליים הפועלים על החלקיקים גורמים לשינוי גודל המהירותם, והשדות המגנטיים גורמים לשינוי כיוונם. ככל שמהירות החלקיקים גדלה, על השדה המגנטי לגדול בהתאם. השינוי בשדה מתבצע בסנכרון, מכאן מגיע השם סינכוטרון. מטרת השדה החשמלי היא לפצות על האנרגיה "הנאבדת" במהלך האצתם כתוצאה מקרינה אלקטרומגנטית הנפלטת מהם הנקראת קרינה סינכוטרונית.

ב**טבעת היונים באנרגיה נמוכה**, החלקיקים המואצים נעים בקבוצות. קבוצות אלו מורכבות מהחלקיקים המגיעים אל מאיץ זה מהמאיץ הליניארי – Linac 3, אשר מפצל אותה לארבע קבוצות. כל קבוצה כוללת כ-2.2x10^8 חלקיקים אשר מואצים. בזמן האצת החלקיקים רמת האנרגיה שלהם עולה מ-4.2 מגה אלקטרון-וולט ל-72 מגה אלקטרון-וולט לפני העברתם ל״תחנת המעבר״ במאיץ PS. כל שתי קבוצות כאלו מואצות תוך 2.5 שניות אל ה-LHC אשר פועל עם 592 קבוצות של חלקיקים. ל**טבעת היונים באנרגיה נמוכה** לוקח כ-10 דקות למלא בשלמותו את ה-LHC במספר החלקיקים לה הוא זקוק.

היסטוריה
--------

שלט המציין את טבעת האנטי-פרוטונים באנרגיה נמוכה ואת טבעת היונים באנרגיה נמוכה
בעבר שימשה מכונה זו כטבעת האנטי-פרוטונים באנרגיה נמוכה (LEAR); מתקן שמטרתו להאט ולשמש כתחנת מעבר של אנטי-פרוטונים כדי להעביר אותם בשעת הצורך לניסויים אחרים, אך בשנים האחרונות הומרה מכונה זו ל**טבעת היונים באנרגיה נמוכה**. ריצתו האחרונה של ה-LEAR התקיימה ב-1996. הרעיון של שימוש המאיץ כ**טבעת היונים באנרגיה נמוכה** הוצע לראשונה בשנת 1993, אך המעבר מהניסוי הקודם למאיץ החדש החל בשנת 2003. הבנייה המחודשת נמשכה מעט יותר משנתיים, עד להסמכתו באוקטובר 2005 ובדיקתו במשך 4 חודשים. בסתיו 2006 הוא הוסמך מחדש לתפעול כחלק ממערך המאיצים במרכז לחקר פיזיקת חלקיקים. החל מנובמבר 2010 **טבעת היונים באנרגיה נמוכה** החלה בפעולתה המלאה – הספקת יוני העופרת למאיץ החלקיקים הגדול LHC עבור התנגשויות היונים הראשונות שלו.

קישורים חיצוניים
----------------

ויקישיתוף מדיה וקבצים בנושא **טבעת היונים באנרגיה נמוכה** בוויקישיתוף

הערות שוליים
------------

1. ↑  LINAC 3, האתר הרשמי של CERN, ‏24.5.17
2. ↑  LEAR, האתר הרשמי של CERN, ‏24.5.17